Червленни станицехь лардеш дара Теркан т1ай. Тайна эпсар, тоьлла герзаш долу, исбаьхьа хаза зуда, 10-11 шо хир долу к1ант а вара, къоначу динахь. Цунна т1ехь нохчийн духар дара. Т1евеанчу эпсара, говрашкара охьа а диссий, документаш гайта элира. Иштта г1иллакх дара кхузахь: говраш дехьа а йохий д1атуьйсура, некъа йисттерачу гоьзанаш т1е. Талламах ваьлларг чекхволуш ринжа дара. Эвтархойн Ахьмада д1аделира деалг1а тоьхна, чиллана бамбин кехат. Иза Г1изларан-Теркан дозанехь долчу эскаран командующи инарла Фон- Клюге- Клюгенаус яздина дара: «Кехатан да ротмистр Ахмад Автуринский, цуьнан х1усамнана-Светлана Меньшиков, церан к1ант-Аьрзу, фамили х1инца а къастийна яц. Таро йолуш ду, цхьана а 1едалера дуьхьало йоцуш, паччахьан эскарш лелачу новкъа даха-дан». Мух1ар, буха яздина куьг.